《白马篇》
明代·管讷

白马行且嘶，玉勒锦障泥。扬鞭羽林郎，宿卫通金闺。

一朝赴边急，转战玉关西。长戈挥白日，高旌卷彩霓。

驱山填火井，累石起云梯。烽举星芒乱，弓开月影低。

分符降赤勒，飞箭定渠黎。功许韩彭并，名与卫霍齐。

主恩谅可报，国难讵难挤。孰甘局乡邑，门巷闭蒿藜。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。